Гісторыя цацак (серыя фільмаў)

**«Гісторыя цацак»** (, МФА: ) — серыя поўнаметражных анімацыйных фільмаў, створаных з выкарыстаннем CGI-графікі. Ідэя мультфільмаў належыць студыі *Pixar*, дыстрыб’ютарам выступіла *Walt Disney Pictures*. Паводле сюжэту серыі, цацкі — адушаўлёныя істоты, якія хаваюць ад людзей сваё поўнае прыгод жыццё. Рэжысёрам першых двух фільмаў стаў Джон Ласетэр, стварэннем трэцяй часткі кіраваў Лі Анкрыч. На 2019 год франшыза складаецца з чатырох анімацыйных фільмаў; на іх аснове было выпушчана некалькі спін-офаў і відэагульняў.

Серыя атрымала станоўчыя водгукі крытыкаў. *«Гісторыя цацак»* была адзначана за тэхнічныя інавацыі ў анімацыі і дасціпны сцэнарый. У наш час лічыцца адным з найвялікшых і найбольш рэвалюцыйных фільмаў у гісторыі анімацыі. *«Гісторыя цацак 2»* таксама атрымала станоўчыя водгукі крытыкаў, якія адзначылі «ашаламляльную анімацыю, якая імгненна робіць фільм класікай». *«Гісторыя цацак: Вялікія ўцёкі»* набыла ўсеагульнае прызнанне крытыкаў, якія назвалі яе «лепшым анімацыйным фільмам».

Анімацыйныя фільмы серыі *«Гісторыя цацак»* атрымалі мноства ўзнагарод і намінацый, сярод якіх «Оскар», «Эні», «Залаты глобус», «Грэмі», «BAFTA» і «Kids’ Choice Awards».

## Серыя фільмаў 
### *Гісторыя цацак* (1995) 
Прэм’ера першага фільма серыі адбылася 22 лістапада 1995 года. Поспех *«Гісторыі цацак»*, які акупіў выдаткі на вытворчасць у першы ж уік-энд, спрыяў хуткаму ўзняццю коштаў на акцыі студыі *Pixar*, з 22 да 49 долараў за штуку, што прынесла кампаніі 1,2 мільярда долараў.

### *Гісторыя цацак 2* (1999) 
*«Гісторыя цацак 2»*, другая частка франшызы, выйшла ў пракат 24 лістапада 1999 года. Першапачаткова мультфільм не быў прызначаны для паказу ў кінатэатрах, бо гэта быў усяго толькі 60-хвілінны сіквел першай часткі для прамога распаўсюджвання на відэа. Аднак кіраўніцтва *Walt Disney Pictures* прыняло рашэнне дапрацаваць першапачатковую версію *«Гісторыі цацак 2»* да паўнавартаснай карціны. Па сюжэце Вудзі аказваецца досыць каштоўнай цацкай, і яго выкрадае дасведчаны ў гэтым чалавек, які збіраецца прадаць Вудзі калекцыянеру ў Японіі. Баз і некалькі іншых цацак адпраўляюцца на дапамогу Вудзі. Разам з ім яны ратуюць дзве іншыя цацкі, якія ў свой час пастаўляліся разам з Вудзі. У сусветным пракаце па касавых зборах другая частка перасягнула свайго папярэдніка, зарабіўшы 480 мільёнаў. У кастрычніку 2009 года першыя дзве часткі серыі выйшлі ў фармаце 3D.

### *Гісторыя цацак: Вялікія ўцёкі* (2010) 
Трэцяя частка серыі выйшла ў пракат праз адзінаццаць гадоў, 18 чэрвеня 2010 года. Замест Джона Ласетэра рэжысёрам стаў Лі Анкрич, які з’яўляўся выканаўчым прадзюсарам першых двух мультфільмаў. Па сюжэце, Эндзі вырас і з’ехаў у каледж, а яго цацкі выпадкова патрапілі ў дзіцячы сад. Высветлілася, што дзеці ў гэтым садзе падзяляюцца на дзве групы: тыя, што добра абыходзяцца з цацкамі, і тыя, што абыходзяцца дрэнна. Таксама яны сутыкнуліся з групоўкай цацак, якія спрабавалі рабіць так, каб з імі гулялі толькі добрыя дзеці, а дрэнныя б гулялі з усімі іншымі цацкамі. Цацкі Эндзі вырашаюцца бегчы; у выніку ім удаецца зрынуць лідара групоўкі, застацца ў дзіцячым садзе і знайсці баланс паміж гульнямі з добрымі і дрэннымі дзецьмі. У жніўні 2010 года, праз два месяцы пасля выхаду ў пракат, зборы мультфільма перавысілі даход *«Шрэка 2»*, зрабіўшы яго самым касавым праектам студыі *Pixar*. Станам на 2012 год, *«Гісторыя цацак: Вялікія ўцёкі»* з’яўляецца самым касавым мультфільмам у гісторыі кінематографа.

### *Гісторыя цацак 4* (2019) 
Па сюжэце, з таго часу, як Эндзі паступіў у каледж, цацкі пасяліліся ў доме сваёй новай гаспадыні Боні. У свой першы дзень у школе Боні змайстравала сабе з адходаў новую цацку Вілкінс. Гэта паклала пачатак чарадзе падарожжаў з пагонямі, знаёмстваў з новымі цацкамі, сустрэчам з некаторымі са старых сяброў, і нават рамантычнай гісторыі.

## Крыніцы 
## Літаратура 
* 
* 

## Спасылкі 
* Афіцыйны сайт
*  
*  
*  

Катэгорыя:Камп’ютарныя анімацыйныя фільмы
Катэгорыя:Мультфільмы ЗША
Катэгорыя:Поўнаметражныя анімацыйныя фільмы